KIRJALLINEN KYSYMYS E-0049/03

esittäjä(t): Charles Tannock (PPE-DE) neuvostolle

(21. tammikuuta 2003)

Aihe: Valko-Venäjälle ja Ukrainalle myönnettävä rahoitustuki kyseisten maiden läpi EU:hun kulkevien laittomien siirtolaisvirtojen rajoittamiseksi

Valko-Venäjän ja Ukrainan alueella on tällä hetkellä säilöön otettuna paljon laittomia siirtolaisia, jotka yrittivät käyttää kyseisiä maita porttina Euroopan unioniin.

Poliittisista erimielisyyksistä huolimatta on epäilemättä Euroopan unionin etujen mukaista tehdä yhteistyötä kyseisten maiden kanssa, jotta niiden alueiden läpi kulkevat laittomat siirtolaisvirrat saataisiin vakiintumaan ja myöhemmin vähenemään. Aikooko Euroopan unioni myöntää lisärahoitusta ja teknistä apua tämän tavoitteen saavuttamiseksi? Valko-Venäjän ja Ukrainan hallitukset ovat hakeneet rahoitusta voidakseen parantaa itäisten, Venäjän federaatioon rajoittuvien raja-alueidensa valvontaa ja tarkkailua, kustantaa säilöönottoleireillä olevien siirtolaisten tilapäisen majoituksen sekä heidän mahdollisen palauttamisen kotimaahan. Näillä naapurivaltioilla on 1. toukokuuta 2004 lähtien pitkä raja EU:n ja Schengen-alueen kanssa.

Tunnustaako neuvosto, että edellä mainitut siirtolaisvirrat ovat Valko-Venäjälle ja Ukrainalle valtava budjettirasite ja että mikäli ilmiötä ei rajoiteta, se voi johtaa EU:hun tulevien laittomien siirtolaisten määrän kasvamiseen, ja että tämän vuoksi kyseisten valtioiden avustaminen ongelman ratkaisemiseksi on merkittävä yhteinen etu?

Vastaus

(8. toukokuuta 2003)

Laittoman maastamuuton torjunta on yhtäältä EU:n ja toisaalta Valko-Venäjän ja Ukrainan yhteinen huolenaihe. Neuvosto on yhtä mieltä kysyjän kanssa siitä, että on osapuolten yhteisen edun mukaista etsiä ratkaisu laittoman maastamuuton ongelmiin.

Ukrainan osalta EU:n ja Ukrainan välille on luotu välineet yhteistyön tehostamiseksi oikeus- ja sisäasioiden alalla. Ukrainan ja EU:n troikan oikeus- ja

sisäasioiden ministerit kokoontuivat ensimmäisen kerran 11. marraskuuta 2002 Brysselissä. EU ja Ukraina ovat yhdessä hyväksyneet EU:n toimintasuunnitelman oikeus- ja sisäasioiden alalle joulukuussa 2001. Takaisinotto ja siirtolaisuus ovat ministerien päättämiä painopistealueita.

Toimintaohjelmassa määritellään muun muassa seuraavat yhteistyötavoitteet:

- Oikeudellisen asiantuntija-avun antaminen Ukrainan viranomaisille ulkomaalais-, turvapaikka-, maahanmuutto- ja pakolaislainsäädännön laatimisessa tai Ukrainan nykyisen lainsäädännön muuttamisessa noilla aloilla;

- Maahanmuuton tehokkaan hallinnan tukeminen muun muassa antamalla neuvoja, taloudellista apua ja asiantuntija-apua Ukrainan maahanmuuttoviraston perustamisessa ja sen toiminnan edistämisessä erityisesti asianmukaisen henkilöstön ammatillisen tason nostamiseksi, mikä tapahtuu perehtymällä ulkomaisiin kokemuksiin ja nykyaikaista maahanmuuttopolitiikkaa toteuttavissa EU-maiden vastaavissa virastoissa suoritettavalla harjoittelulla;

- Ukrainan kautta tapahtuvan laittoman maahanmuuton laajuuden arvioiminen ja seuranta ja sen mahdollisuuden tutkiminen, että Ukraina osallistuisi laittoman maahanmuuton ennaltaehkäisyjärjestelmään;

- Omien kansalaisten, kansalaisuudettomien henkilöiden ja kolmansien maiden kansalaisten takaisinottoa koskevan yhteistyön parantaminen Ukrainan ja Euroopan yhteisön välisen takaisinottoa koskevan sopimuksen tekemistä silmällä pitäen. EU myös kannustaa kaikkia alueen maita tekemään takaisinottosopimuksia keskenään.

Ukrainan kanssa neuvotellen laadittu tulostaulukko (scoreboard) mahdollistaa tavoitteiden saavuttamiseksi tarkoitettujen toimien seurannan.

Valko-Venäjä saa osana alueellisen yhteistyön TACIS-ohjelmaa oikeus- ja sisäasioiden alalle tarkoitettuja varoja. Hankkeita turvapaikka- ja rajavalvonta-toimien tehostamiseksi ja huumausaineiden kaupan ja naiskaupan torjumiseksi toteutetaan. Aloitteilla tuetaan Euroopan unionin vapauteen, turvallisuuteen ja oikeuteen perustuvan alueen luomista, koska huumausainekaupassa ja ihmiskaupassa sekä laittomien maahanmuuttajien salakuljetuksessa aktiiviset rikollisjärjestöt käyttävät Valko-Venäjän aluetta, aukon välttämiseksi tulevalla EU:n ulkorajalla. Koska EU tekee jo Ukrainan kanssa hyvin tiivistä yhteistyötä oikeus- ja sisäasioissa, rikollisjärjestöt mitä suurimmalla todennäköisyydellä kiertävät Ukrainan ja käyttävät Valko-Venäjän aluetta entistä intensiivisemmin, ellei mitään tukitoimia toteuteta, ja tällä olisi kielteinen vaikutus EU:iin. Kaikki hankkeet ovat siten vahvasti EU:n edun mukaisia.

Neuvosto on vakuuttunut siitä, että maahanmuuttokysymysten hallintaa voidaan parantaa ja että rajavalvonnan, takaisinoton ja viisumien aloilla voidaan toteuttaa asianmukaisia toimenpiteitä sen välttämiseksi, että Ukrainan ja Valko-Venäjän alueita käytettäisiin yhä useammin laittomaan maahanmuuttoon ja laittomien maahanmuuttajien kauttakulkuun Euroopan unionin alueelle.